作者:馮取洽
標題:沁園春
內容:我愛□君，結屋並山，友松竹梅。有倦遊孤劍，暫懸素壁，醉吟行履，時印蒼苔。得失不驚，知恬交養，浩浩胸中何壯哉。須知道，似驊騮萬里，道路方開。相期湖上舒懷。莫放過花枝與酒杯。況上天已辦，河東新賦，圜橋樂得，海內英才。矍鑠溪翁，據鞍一笑，畫餅功名賦倘來。長堤上，正柳花荷氣，儘可追陪。